Diari Oficial de la Generalitat Valenciana


Sumari del DOGV 5886, del 05-11-2008 (2008/12370)

RESOLUCIÓ de 16 d'abril de 2008, de la Direcció General per al Canvi Climàtic, per la qual s'atorga a l'empresa Cerámica Conca, SL, l'autorització ambiental integrada per a una indústria de fabricació de productes ceràmics per mitjà d'enfornada, al terme municipal de Biar.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5886

Data del DOGV
:   05-11-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/12221


Data del document
:   16-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Biar
    * empresa privada
    * ceràmica

RESOLUCIÓ de 16 d'abril de 2008, de la Direcció General per al Canvi Climàtic, per la qual s'atorga a l'empresa Cerámica Conca, SL, l'autorització ambiental integrada per a una indústria de fabricació de productes ceràmics per mitjà d'enfornada, al terme municipal de Biar. [2008/12787]  
Vistos els documents que es troben en l'expedient 057/06 IPPC, instruït a instàncies de l'empresa Cerámica Conca, SL, a fi d'obtenir l'autorització ambiental integrada per a una indústria de fabricació de productes ceràmics (rajoles) per mitjà d'enfornada, s'emet aquesta proposta de resolució de conformitat amb els següents  
Antecedents de fet  
Primer. Amb data 26 d'abril de 2006, Ramón Conca Coloma, en nom de la mercantil Cerámica Conca, SL, amb CIF B-03127537 i domicili al carrer de Santa Bàrbara, 7, de Biar (Alacant), presenta en el Registre General de la Direcció Territorial d'Alacant de la Conselleria de Territori i Habitatge una sol·licitud d'autorització ambiental integrada per a una indústria de fabricació de productes ceràmics per mitjà d'enfornada, en concret de rajoles, que es detalla en l'annex I.  
A la sol·licitud s'adjunta l'informe urbanístic favorable emés per l'Ajuntament de Biar amb data 3 de juliol de 2006.  
Segon. Amb data 6 de juny de 2006 es requereix a l'empresa perquè aporte documentació necessària a l'efecte d'admetre a tràmit la seua sol·licitud. Una vegada esmenada aquesta, la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la idoneïtat de la documentació aportada.  
Tercer. Amb data 23 d'agost de 2006, es rep un informe favorable del Servei de Protecció de l'Ambient Atmosfèric en matèria de contaminació acústica, supeditat al compliment de diverses condicions.  
Quart. Posteriorment, amb data 6 d'octubre de 2006, es rep un informe del Servei de Protecció de l'Ambient Atmosfèric en matèria d'emissions a l'atmosfera, en el qual se sol·licita la presentació de documentació complementària. El 9 de gener de 2007 aquesta Conselleria, per mitjà d'un ofici, requereix l'esmentada documentació a l'empresa, que l'esmena el 29 de gener de 2007.   
Cinqué. Amb data 9 de febrer de 2007 es rep un informe de la Confederació Hidrogràfica del Xúquer, en el qual se sol·liciten alguns aclariments sobre la documentació presentada per a emetre l'informe corresponent. Aquests aclariments es demanen a l'empresa amb data 15 de març de 2007 i se'n rep resposta el 27 d'abril de 2007.  
Sisé. Amb data 27 de març de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació i se'n publica l'anunci en el Diari Oficial de la Generalitat Valenciana (núm. 5477).   
Durant aquest període no es presenten al·legacions al projecte, ni a aquesta Conselleria ni a l'Ajuntament de Biar. En l'expedient consta el certificat de la informació pública.  
Seté. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Vuité. Amb data 14 de novembre de 2007 es rep un informe favorable de la Confederació Hidrogràfica del Xúquer, subjecte al compliment de diverses condicions.  
Nové. Posteriorment, amb data 26 de novembre de 2007, el titular presenta a aquesta Conselleria la documentació relativa a l'informe preliminar de situació per al sòl en què s'exerceix l'activitat.  
Deu. Amb data 28 de desembre de 2007, es rep un informe del Servei de Residus Industrials en què se sol·licita la presentació de documentació complementària. El 18 de gener de 2008 aquesta Conselleria, per mitjà d'un ofici, requereix aquesta documentació a l'empresa, que l'esmena el 6 de febrer de 2008.  
Onze. Amb data 28 de gener se sol·licita informe a l'EPSAR sobre la connexió d'abocament de l'empresa a la depuradora de destinació í se'n rep un informe favorable en data 11 de març de 2008.  
Així mateix, amb data 14 d'abril es rep un informe del Servei de Residus Urbans sobre l'informe preliminar de situació del sòl.  
Dotze. Amb data 14 d'abril de 2008 es realitza el tràmit d'audiència a l'interessat, i no s'hi han presentat al·legacions.  
Tretze. Amb data 16 d'abril de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 057/06 IPPC de sol·licitud d'autorització ambiental integrada, promoguda per Cerámica Conca, SL.  
Als anteriors fets s'apliquen els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desenvolupa en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.   
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del cap del Servei de Control Integrat de la Contaminació, amb el vistiplau del cap d'Àrea de Qualitat Ambiental, resolc:  
Primer. Concedir a Cerámica Conca, SL l'autorització ambiental integrada per a una indústria de fabricació de productes ceràmics per mitjà d'enfornada, en concret de rajoles, situada al carrer de Santa Bàrbara, 7, de Biar (Alacant), d'acord amb el Projecte bàsic per a l'autorització ambiental integrada d'una fàbrica de rajoles, visat el 25 d'abril de 2006, i subscrit per Eva M. Casanova Castuera, inscrita en el Registre General d'Instal·lacions IPPC de la Comunitat Valenciana amb el número 180-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió, que consten en la indústria, la nomenclatura dels quals serà d'ara endavant la utilitzada per al millor control i comunicació de les emissions:  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
Cadascun dels focus estarà convenientment identificat in situ, d'acord amb aquesta nomenclatura.  
Els valors límit d'emissió per als focus canalitzats descrits i la periodicitat de controls per ECMQA seran els següents:  
(1) Per als focus d'origen en forns el cabal de gasos del qual siga inferior a 3.000 Nm³/h, el valor límit de fluorurs podrà ser de 30 mg/Nm³, sempre que el cabal màssic de l'esmentat contaminant siga inferior a 0,1 kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, s'haurà de lliurar a la Conselleria de Medi Ambient, Aigua, Urbanisme i Habitatge un estudi tècnic justificatiu que incloga balanços de massa i una proposta de valor límit.  
(3) Queden exclosos de mesurament de contaminants els focus d'evacuació de l'aire de refredament dels forns de cocció.  
(4) Queden exclosos de mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
S'haurà de dur a terme un pla d'ació que permeta caracteritzar de forma representativa els nivells d'emissió de clor dels focus que evacuen gasos procedents de forns de cocció.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
S'haurà de disposar de sistemes correctors de depuració de partícules, almenys per als focus que evacuen corrents de gasos provinents d'aspiracions de material pulverulent. Així mateix, disposaran també dels esmentats sistemes correctors els focus associats als forns de cocció, sempre que siguen necessaris per al compliment dels límits d'emissió de partícules establits per aquesta resolució.  
El funcionament correcte d'aquests sistemes correctors s'assegurarà per mitjà del control i registre continu, almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera haurà de garantir una correcta dispersió dels contaminants emesos. Concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures es realitzaran en condicions normals d'operació de les instal·lacions, registrant els paràmetres que les determinen, i han de cobrir totes les tipologies o els grups de productes que es fabriquen a cada instal·lació.  
d) Les concentracions mesurades sempre estaran referides a condicions normals de pressió i temperatura (101.3 kPa, 273.16 K), i per als gasos de combustió en base seca i un contingut d'oxigen del 18% .  
e) Les mesures de fluor es realitzaran amb sondes de material resistent a l'atac àcid, d'acord amb la norma ISO 15.713:2006.  
1.3 Control de l'emissió de partícules per fonts difuses  
Les instal·lacions i els sistemes d'emmagatzemament i transport intern de materials pulverulents hauran d'estar tancats i de disposar de sistemes d'aspiració amb depurador posterior.   
Així mateix, s'haurà de controlar a l'entrada del complex que els camions van coberts i tancats per a evitar vessaments i sobreeixements, i es pavimentaran els circuits adequats per a la circulació interna de vehicles, es mantindran nets i s'hi limitarà la velocitat.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
En un termini inferior a tres mesos després de l'adopció de les mesures correctores especificades en el projecte i almenys cada cinc anys, s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica, d'acord amb el que estableix el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
3.1. Aigües residuals i pluvials  
La documentació aportada defineix la inexistència d'abocament d'aigües residuals a domini públic hidràulic (abocament zero) i es justifica la total evaporació de les aigües residuals industrials.  
Les aigües residuals domèstiques i pluvials s'aboquen directament a la xarxa de clavegueram municipal. Es disposa del certificat de connexió de l'Ajuntament de Biar i de l'informe favorable a la connexió de l'abocament, emés per l'ens encarregat de la gestió de la depuradora de destinació.  
3.2. Control  
1. El titular haurà de mantenir els abocaments de les aigües residuals domèstiques i les pluvials generats per la seua activitat connectats a la xarxa de clavegueram, sense que existisca cap sistema d'alleugeriment capaç de generar abocament directe o indirecte a domini públic hidràulic.  
2. Es recorda al titular de l'activitat que, d'acord amb l'article 100 del Text refós de la llei d'aigües (Reial decret legislatiu 1/2001 de 20 de juliol), «queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa» i s'incoarà, si s'escau, un expedient sancionador per infracció tipificada en la lletra f) de l'article 116.3 de l'esmentada llei.  
3. D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació al control, la inspecció i la vigilància del domini públic hidràulic ni en particular la potestat sancionadora.  
4. Protecció del sòl i de les aigües subterrànies  
No es realitzarà cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
En aquest sentit, l'empresa ha presentat l'informe preliminar de situació del sòl i d'acord amb l'informe del Servei de Residus Urbans el promotor haurà d'aportar documentació complementària segons el que estableixen els articles 3.3 i 3.4 de l'esmentat Reial decret 9/2005, documentació que ja ha sigut requerida per aquesta Conselleria.   
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza l'empresa Cerámicas Conca, SL, per a la producció dels residus següents, sempre que la seua capacitat de generació anual siga de l'entorn de la magnitud que a continuació s'indica i la capacitat de producció de producte acabat a les instal·lacions del centre productiu detallat en l'annex I siga de l'entorn de 84.158 t/any.  
La manipulació i gestió del residu 17 06 05\* (materials de construcció que contenen amiant) s'efectuarà d'acord amb el Reial decret 396/2006, de 31 de març, pel qual s'estableixen les disposicions mínimes de seguretat i salut aplicables als treballs amb risc d'exposició a l'amiant i l'apartat 2.3.3. de l'annex de la Decisió 2003/33/CE. S'aportarà la inscripció de l'activitat en el Registre d'Empreses amb Risc d'Amiant.  
L'emmagatzemament dels residus que contenen amiant es realitzarà de manera que s'evite l'alliberament de fibres d'asbest. S'evitarà la ruptura de plaques de fibrociment amb amiant com també qualsevol trituració d'aquest tipus de residu. Igual de la resta de residus perillosos, s'efectuarà el control dels preceptius documents de control i seguiment i es codificarà el residu d'acord amb l'annex I del Reial decret 833/1988 i es registrarà la ubicació exacta a l'abocador de destinació.  
L'esmentat centre productiu està inscrit en el Registre de Petits Productors Autoritzats de Residus de la Comunitat Valenciana, conforme estableix l'article 46 de la Llei 10/2000, de 12 de desembre, de residus de la Comunitat Valenciana.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, puguen generar abocaments, es disposarà de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Tots els residus generats, a excepció dels que es valoren en el mateix procés productiu, s'entregaran a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà a la Direcció General per al Canvi Climàtic.  
S'emplenarà la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex 3 del Reial decret 833/1988.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret   
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
782/1998, de 30 d'abril, pel qual es desplega el Reglament per al desenvolupament de la llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
5.2. Gestió de residus  
S'autoritza Cerámica Conca, SL, per a realitzar l'operació de valoració R5 (reciclatge o recuperació d'altres matèries inorgàniques), dels següents residus no perillosos, sempre que la seua capacitat de tractament anual siga de l'entorn de magnitud que a continuació es detalla:  
6. Mesures que s'han d'adoptar en situacions diferents a les normals que puguen afectar el medi ambient  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això en pot resultar l'incompliment dels límits imposats, s'haurà de comunicar immediatament l'esmentada situació a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil utilitzarà tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- causes de l'incident  
- hora en què es va produir i la seua duració  
- característiques de l'emissió o abocament  
- mesures correctores adoptades  
- hora i forma en què es va comunicar el succés  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14252:1996.  
Així mateix, quan es determine el tancament definitiu de la instal·lació, es desmantellaran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el Reglament per al desenvolupament de l'esmentada llei.  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
8. E-PRTR  
Abans de l'1 de març de cada any, s'haurà de notificar a la Direcció General per al Canvi Climàtic d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. El titular haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 16 d'abril de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
L'activitat de Cerámica Conca, SL és la fabricació de rajoles per a la construcció, el procés de la qual se sintetitza en les etapes següents:  
- recepció i preparació de terres  
- pastament de les argiles  
- extrusió  
- assecatge  
- cocció  
- paletització  
La fase de recepció i preparació de terres es fa en una nau tancada.  
Les aigües residuals industrials generades es reintrodueixen en el procés productiu (abocament zero) i les d'origen domèstic pluvials s'aboquen a la xarxa de clavegueram.  
Es disposa de dues sitges on s'emmagatzema el coc micronitzat, sense possibilitat d'emissió de partícules sòlides en suspensió.  
Es disposa de filtres de mànegues en distintes seccions del procés productiu, amb les corresponents xemeneies en cada focus emissor.  
Els residus generats s'emmagatzemen en un lloc amb teulada i es gestionen a través de gestors autoritzats.  
L'empresa realitza la valoració interna de residus generats en el procés (partícules, pols, peces crues i cuites defectuoses i suspensions aquoses que contenen materials ceràmics).